CELEX: 52017PC0724
Language: sl
Date: 2017-12-01
Title: Predlog IZVEDBENI SKLEP SVETA o dovoljenju Švedski, da v skladu s členom 19 Direktive 2003/96/ES uporabi znižano stopnjo trošarine za električno energijo, porabljeno v gospodinjstvih in podjetjih storitvenega sektorja na nekaterih območjih na severu Švedske

EVROPSKA KOMISIJA
            Bruselj,1.12.2017
            COM(2017) 724 final
            2017/0320(NLE)
            Predlog
            IZVEDBENI SKLEP SVETA
            o dovoljenju Švedski, da v skladu s členom 19 Direktive 2003/96/ES uporabi znižano stopnjo trošarine za električno energijo, porabljeno v gospodinjstvih in podjetjih storitvenega sektorja na nekaterih območjih na severu Švedske
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               1.1.Razlogi za predlog in njegovi cilji
            
            
               Obdavčitev energentov in električne energije v Uniji ureja Direktiva Sveta 2003/96/ES
                  1
                (v nadaljnjem besedilu: direktiva o obdavčitvi energije ali Direktiva).
            
            
               V skladu s členom 19(1) Direktive, poleg določb zlasti iz členov 5, 15 in 17, lahko Svet na predlog Komisije kateri koli državi članici soglasno dovoli uvedbo nadaljnjih izjem ali znižanj stopenj obdavčitve zaradi upoštevanja posebnih politik.
            
            
               Cilj tega predloga je Švedski dovoliti, da znotraj opredeljenih meja uporabi znižano stopnjo trošarine na električno energijo, porabljeno v gospodinjstvih in podjetjih storitvenega sektorja na nekaterih območjih na severu Švedske. Cilj tega ukrepa je zagotoviti nadomestilo za višje stroške ogrevanja na teh območjih, ki so posledica posebnih podnebnih razmer v regiji. 
            
            
               Člen 19(1) Direktive določa, da lahko Svet na predlog Komisije soglasno dovoli kateri koli državi članici uvedbo nadaljnjih izjem ali znižanj stopenj obdavčitve zaradi posebne politike.
            
            
               Sklep Sveta 2012/47/EU Švedski dovoljuje, da uporabi znižano stopnjo obdavčitve električne energije, porabljene v gospodinjstvih in podjetjih storitvenega sektorja v nekaterih občinah iz priloge k Sklepu. Znižanje davka mora biti sorazmerno z dodatnimi stroški ogrevanja zaradi severne lege v primerjavi z ostalimi deli Švedske, medtem ko mora biti znižana stopnja v skladu z zahtevami Direktive 2003/96/ES in zlasti z najnižjimi stopnjami obdavčitve iz člena 10 navedene direktive. To dovoljenje preneha veljati 31. decembra 2017.
            
            
               Švedski organi so z dopisom z dne 10. maja 2017 v skladu s členom 19 Direktive Komisijo obvestili, da nameravajo še naprej uporabljati to znižano stopnjo trošarine. Znižanje ne presega 96 SEK/MWh ali približno 10 EUR/MWh
                  2
               . Švedska je zaprosila za dovoljenje za uporabo znižane stopnje za šest let, tj. do 31. decembra 2023, kar je najdaljše obdobje iz člena 19(2) Direktive.
            
            
               Švedska je 1. Septembra 2017 predložila dodatne informacije in pojasnila.
            
            
               Švedska utemeljuje, da je ukrep potreben zaradi uresničevanja okoljskih ciljev ter ciljev na področju regionalne in kohezijske politike. Švedska izpostavlja dejstvo, da nacionalna stopnja trošarine za elektriko znatno presega minimalne stopnje obdavčitve iz Direktive 2003/96/ES in da zato davčni sistem na nacionalni ravni zagotavlja večjo spodbudo za energetsko učinkovitost, kot je zahtevana na podlagi najnižjih stopenj EU. Vendar švedski organi menijo, da je to visoko splošno stopnjo obdavčitve mogoče ohraniti le, če se severnim območjem, ki so zaradi podnebnih razmer v slabšem konkurenčnem položaju, zagotovi nižji davek. Ukrep bi hkrati ublažil razlike v stroških ogrevanja med različnimi deli države ter tako prispeval k uresničevanju ciljev regionalne in kohezijske politike EU.
            
            
               Kar zadeva naravo slabšega položaja zaradi razlik v podnebnih razmerah, so švedski organi ponovili izjavo iz prejšnjih zahtev, da so stroški ogrevanja v severnih regijah višji povprečno za 30 %, ker je obdobje, v katerem je potrebno ogrevanje, na teh območjih daljše. 
            
            
               Izguba prihodka, ki izhaja iz znižanja stopnje na 96 SEK/MWh, je ocenjena na 710 milijonov SEK na leto, tj. 74 milijonov EUR.
            
            
               (1)Delovanje ukrepa
            
            
               Ukrep se odobri v obliki znižane stopnje trošarine za električno energijo. Ta znižana stopnja se neposredno uporabi ob zaračunavanju davka.
            
            
               Področje uporabe
            
            
               Švedski organi so navedli, da so bile razlike med različnimi območji uvedene na podlagi objektivnih podatkov o povprečnih temperaturah v obdobju ogrevanja. Na podlagi tega se znižana davčna stopnja trošarine za električno energijo uporablja v vseh občinah Norrbottenskega, Västerbottenskega in Jämtlandskega okrožja ter občinah Sollefteå, Ånge, Örnsköldsvik (Västernorrlandsko okrožje), Ljusdal (Gävleborško okrožje), Malung, Mora, Orsa, Älvdalen (Dalarnsko okrožje) in Torsby (Värmlandsko okrožje). Ukrep je omejen na gospodinjstva in podjetja storitvenega sektorja, za katere bi se uporabljala standardna trošarinska stopnja za električno energijo SEK 325 SEK ali 33,83 EUR na MWh. Ker je električna energija, porabljena v predelovalni industriji, v vsakem primeru obdavčena po nižji stopnji 0,50 EUR (5 SEK), zadevni ukrep ne vpliva na podjetja iz tega sektorja.
            
            
               
                  Ukrep skupinam porabnikov električne energije na severu države zagotavlja enake pogoje, kot jih ima ista skupina potrošnikov na jugu Švedske.
               
            
            
               (2)Argumenti švedskih organov v zvezi z vplivom ukrepa na notranji trg
            
         
         
            
               Švedski organi menijo, da ukrep ne bo vplival na pravilno delovanje notranjega trga. Čeprav bi lahko ukrep vplival na trgovino med državami članicami zaradi zmanjšanja stroškov podjetij storitvenega sektorja v nekaterih območjih na severu Švedske, bi ta vpliv po mnenju švedskih organov bil omejen, ker večina podjetij storitvenega sektorja običajno deluje na omejenem geografskem območju.
            
            
               (3)Veljavni predpisi na področju, na katero se nanaša predlog
            
            
               Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije
            
            
            
               1.2.Skladnost z veljavnimi predpisi s področja zadevne politike
            
            
               (1)Upoštevanje posebnih politik
            
            
               Prvi pododstavek člena 19(1) Direktive se glasi:
            
            
               Razen določb prejšnjih členov, zlasti členov 5, 15 in 17, lahko Svet, na predlog Komisije, državi članici soglasno dovoli uvedbo nadaljnjih izjem ali znižanj zaradi upoštevanja posebnih politik.
            
            
               Načrtovani ukrep Švedske vključuje znižanje trošarine za električno energijo, porabljeno v gospodinjstvih in podjetjih storitvenega sektorja na nekaterih območjih na severu Švedske. Švedski organi izpostavljajo dva cilja ukrepa. Prvič, ugotavljajo, da znižana trošarinska stopnja posredno pozitivno vpliva na okolje, ker omogoča Švedski, da uporablja višjo davčno stopnjo v preostalem delu države, ki bi sicer morala biti zmanjšana zaradi posebnega primera severne Švedske. V zvezi s tem Komisija ugotavlja, da so zahteve glede varstva okolja kot take že sestavni del Direktive 2003/96/ES
                  3
                in jih zato samih po sebi ni mogoče obravnavati v okviru posebnih politik. Vendar Direktiva na splošno ne omogoča obravnavanja posebnih potreb regij ob upoštevanju posebnih podnebnih razmer. Ob upoštevanju navedenega je zato mogoče cilj prispevanja k ohranjanju sorazmerno visoke stopnje obdavčitve prek znižane stopnje, s katero se preprečijo sicer pretirane obremenitve v regijah z navedenimi razmerami, obravnavati v okviru posebnih politik.
            
            
               Drugič, švedski organi navajajo, da se razlika med stroški ogrevanja porabnikov med nekaterimi območji na severu Švedske in stroški, ki jih imajo porabniki v drugih delih države, zaradi znižanja stopnje zmanjša, zaradi česar znižanje prispeva k uresničevanju ciljev regionalne in kohezijske politike.
            
            
               Na podlagi tega je mogoče v okviru posebnih politik obravnavati tudi dovoljenje, na katerega se nanaša zadevna prošnja.
            
            
               1.3.Skladnost z drugimi politikami Unije
            
            
               Splošna stopnja trošarine za električno energijo, ki se uporablja za gospodinjstva in podjetja storitvenega sektorja na Švedskem je 325 SEK ali 33,83 EUR/MWh
                  4
               . Če se upošteva predlagano znižanje, je veljavna stopnja v nekaterih območjih na severu Švedske najmanj vsaj 229 SEK/MWh ali 26,13 EUR/MWh. Ker stopnje obdavčitve električne energije na severu Švedske in v ostalih delih države bistveno presegajo najnižjo stopnjo, je mogoče predvidevati, da zadevno znižanje davka dejansko posredno prispeva k doseganju višje splošne ravni varstva okolja, kot to opisujejo švedski organi.
            
            
               Ob upoštevanju navedenih dejstev je cilj ukrepa delno znižati višje stroške ogrevanja na območjih, na katerih se uporablja znižana stopnja trošarine. Po navedbah švedskih organov je poraba električne energije na teh območjih zaradi podnebnih razmer povprečno za 30 % višja kot v ostalih delih države, zlasti zaradi daljšega obdobja, v katerem je potrebno ogrevanje.
            
            
               Komisija v zvezi s tem ugotavlja, da bi bilo znižanje cene glede na najnovejše cene električne energije na Švedskem, ki bi temeljilo na predlaganem ukrepu, bistveno manjše od 25 % za vse zadevne skupine porabnikov. Glede na najnovejše podatke Eurostata v zvezi s cenami se to znižanje giblje med 2,7 % in 7 %, kar je odvisno od stopnje porabe gospodinjstev
                  5
               .
            
            
               Znesek oprostitve je tako še vedno nižji od dodatnih stroškov ogrevanja v zadevnih regijah. Zato se davčna spodbuda za učinkovito porabo energije ohranja na ravni, ki je vsaj enakovredna ravni, ki velja v ostalih delih Švedske.
            
            
               Ukrep je združljiv z zdravstveno, okoljsko, energetsko in transportno politiko Unije.
            
            
               V opisanih okoliščinah se zdi ukrep sprejemljiv tudi z vidika pravilnega delovanja notranjega trga in potrebe po zagotavljanju poštene konkurence. Zlasti zaradi oddaljenosti območij, na katera se ukrep nanaša, ter dejstva, da je omejen na gospodinjstva in podjetja storitvenega sektorja, se ne pričakuje, da bo ukrep povzročil znatno izkrivljanje konkurence ali spremembe trgovinskih tokov med državami članicami. Prav tako je treba opozoriti, da se znižanje davka za zadevna območja uporablja že trideset let, pri čemer Komisija ni seznanjena, da bi zaradi tega nastale kakršne koli težave v zvezi s pravilnim delovanjem notranjega trga ali drugimi cilji politike EU.
            
            
               Po znižanju, ki ga načrtujejo švedski organi, se bo pri stopnjah trošarine za električno energijo v zadevnih regijah še naprej upoštevala najnižja stopnja obdavčitve v skladu s členom 10 Direktive 2003/96/ES. Če ukrep izpolnjuje pogoje, ki so določeni v členu 44 Uredbe o splošnih skupinskih izjemah (Uredba (ES) št. 651/2014/EU)
                  6
               , je ukrep posledično izvzet iz obveznosti predhodne priglasitve.
            
            
               (1)Obdobje uporabe ukrepa in razvoj okvira EU o obdavčitvi energije
            
         
         
            
               Komisija predlaga, da se določi najdaljše obdobje uporabe v skladu z Direktivo 2003/96/ES, tj. šest let. To obdobje naj bi zadevnim porabnikom zagotovilo zadostno stopnjo gotovosti.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               2.1.Pravna podlaga
            
            
               Člen 19 Direktive Sveta 2003/96/ES.
            
            
               2.2.Subsidiarnost (za neizključno pristojnost)
            
            
               Področje posredne obdavčitve, ki je obravnavano v členu 113 Pogodbe o delovanju Evropske unije, samo po sebi ni v izključni pristojnosti EU v smislu člena 3 Pogodbe.
            
            
               
                  Vendar ima Svet v skladu s členom 19 Direktive 2003/96/ES v okviru sekundarne zakonodaje izključno pristojnost, da državam članicam dovoli uporabo nadaljnjih izjem ali znižanj v smislu navedene določbe. Zato države članice ne morejo prevzeti te naloge Sveta. Posledično se načelo subsidiarnosti za ta izvedbeni sklep ne uporablja.
               
            
            
               2.3.Sorazmernost
            
            
               Predlog je v skladu z načelom sorazmernosti. Znižanje davkov ne presega tega, kar je potrebno za doseganje zadevnega cilja.
            
            
               2.4.Izbira instrumenta
            
            
               Predlagani instrument: Izvedbeni sklep Sveta
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               3.1.Naknadne ocene/preverjanja ustreznosti obstoječe zakonodaje
            
            
               
                  Za ta ukrep ni potrebna ocena obstoječe zakonodaje.
               
            
            
               3.2.Posvetovanja z zainteresiranimi stranmi
            
            
               Ta predlog temelji na zahtevi Švedske in zadeva le to državo članico.
            
            
               3.3.Zbiranje in uporaba strokovnih mnenj
            
            
               Zunanje strokovno mnenje ni bilo potrebno.
            
            
               3.4.Ocena učinka
            
            
               
                  Ta predlog se nanaša na dovoljenje posamezni državi članici na njeno zahtevo in ne zahteva ocene učinka.
               
            
         
         
            
               
                  Informacije, ki jih je predložila Švedska, kažejo na to, da bi ukrep imel omejen učinek na davčne prihodke, stopnja trošarine za električno energijo na severu Švedske pa bi še vedno bila nad najnižjo stopnjo obdavčitve, ki jo določa Direktiva 2003/96/ES. Švedska pričakuje, da bo ukrep imel pozitiven učinek na doseganje ciljev njene socialne in kohezijske politike.
               
            
            
               3.5.Ustreznost in poenostavitev ureditve
            
            
               
                  Ukrep ne predvideva poenostavitve. Je rezultat zahtevka Švedske in zadeva le to državo članico.
               
            
            
               3.6.Temeljne pravice
            
            
               
                  Ukrep ne vpliva na temeljne pravice.
               
            
            
               4.PRORAČUNSKE POSLEDICE
            
            
               Ukrep finančno in administrativno ne obremenjuje EU. Zato predlog ne vpliva na proračun EU.
            
            
               5.DRUGI ELEMENTI
            
            
               5.1.Natančnejša pojasnitev posameznih določb predloga
            
            
               
                  Člen 1 – Švedski bo dovoljena nadaljnja uporaba nižje stopnje trošarine za električno energijo v nekaterih severnih območjih.
               
               
                  Stopnja obdavčitve po znižanjih ne sme biti nikoli nižja od najnižjih stopenj EU iz Direktive 2003/96/ES, znižanja pa bi se uporabljala za vse porabnike električne energije, ki plačujejo standardno stopnjo trošarine na severu Švedske.
               
               
                  S tem ukrepom bi se prikrajšanim regijam pomagalo zmanjšati visoke stroške električne energije zaradi hladnega podnebja.
               
               
                  Člen 2 – Zadevno dovoljenje se odobri z učinkom od 1. januarja 2018 za šest let, kakor je zahtevala Švedska.
               
            
            
               2017/0320 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Švedski, da v skladu s členom 19 Direktive 2003/96/ES uporabi znižano stopnjo trošarine za električno energijo, porabljeno v gospodinjstvih in podjetjih storitvenega sektorja na nekaterih območjih na severu Švedske
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije
                  7
                ter zlasti člena 19(1) Direktive,
            
         
         
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Izvedbeni sklep Sveta 2012/47/EU
                  8
                Švedski dovoljuje, da v skladu s členom 19 Direktive 2003/96/ES do 31. decembra 2017 uporablja znižano stopnjo trošarine za električno energijo, porabljeno v gospodinjstvih in podjetjih storitvenega sektorja na nekaterih območjih na severu Švedske.
            
            
               (2)Z dopisom z dne 10. maja 2017 je Švedska zahtevala dovoljenje za nadaljnjo uporabo znižane stopnje trošarine za električno energijo, ki jo porabijo zadevni porabniki, in sicer za dodatnih šest let, tj. do 31. decembra 2023. Znižanje bi se omejilo na 96 SEK/MWH. Švedska je z dopisom z dne 1. septembra 2017 poslala dodatne informacije in pojasnila.
            
            
               (3)Na zadevnih območjih so stroški ogrevanja zaradi daljšega obdobja, v katerem je potrebno ogrevanje, povprečno za 30 % višji kot v ostalih delih države. Zaradi zmanjšanja stroškov električne energije za gospodinjstva in podjetja storitvenega sektorja na teh območjih se tako zmanjša razlika med skupnimi stroški ogrevanja porabnikov na severu Švedske in stroški porabnikov v ostalih delih države. Ukrep zato prispeva k uresničevanju ciljev regionalne in kohezijske politike. Znižanje davka ne sme presegati zneska, ki je potreben za zagotovitev nadomestila za dodatne stroške ogrevanja za gospodinjstva in podjetja storitvenega sektorja na severu Švedske.
            
            
               (4)Znižane stopnje obdavčitve bodo višje od najnižjih stopenj iz člena 10 Direktive 2003/96/ES.
            
            
               (5)Glede na oddaljenost območij, na katera se ukrep nanaša, dejstvo, da znižanje ne sme preseči dodatnih stroškov ogrevanja na severu Švedske, ter omejenost ukrepa na gospodinjstva in podjetja storitvenega sektorja, se ne pričakuje, da bo ukrep povzročil znatno izkrivljanje konkurence ali spremembe v trgovanju med državami članicami. 
            
            
               (6)Zato je ta ukrep sprejemljiv z vidika pravilnega delovanja notranjega trga in potrebe po zagotavljanju poštene konkurence.  Ukrep je združljiv tudi z zdravstveno, okoljsko, energetsko in transportno politiko Unije.
            
            
               (7)Člen 19(2) Direktive 2003/96/ES določa, da mora biti vsaka odobritev, podeljena na podlagi navedenega člena, strogo časovno omejena. Da bi se porabnikom zagotovila zadostna stopnja gotovosti, bi bilo treba dovoljenje odobriti za obdobje šestih let.
            
            
               (8)Pomembno je zagotoviti, da se dovoljenje iz Sklepa 2012/47/EU še naprej uporablja, da ne bi pri tem nastala vrzel med iztekom veljavnosti navedenega sklepa in začetkom veljavnosti tega sklepa.
            
            
               (9)Ta sklep ne posega v uporabo pravil Unije o državni pomoči –
            
            
               SPREJEL NASLEDNJI SKLEP: 
            
            
               Člen 1
            
            
               1.Švedski se dovoli uporaba znižane stopnje trošarine za električno energijo, porabljeno v gospodinjstvih in podjetjih storitvenega sektorja v občinah iz Priloge.
                  
                  Znižanje običajne nacionalne stopnje trošarine za električno energijo ne presega zneska, ki je potreben za zagotovitev nadomestila za dodatne stroške ogrevanja zaradi severne lege v primerjavi z ostalimi deli Švedske, in ne presega 96 SEK/MWh.
            
            
               2.Nižje stopnje obdavčitve morajo biti v skladu z zahtevami iz Direktive 2003/96/ES, zlasti z najnižjimi stopnjami obdavčitve iz člena 10 navedene direktive.
            
            
               Člen 2
            
            
               Ta sklep se uporablja od 1. januarja 2018 do 31. decembra 2023.
            
            
               Člen 3
            
            
               Ta sklep je naslovljen na Kraljevino Švedsko.
            
            
               V Bruslju,
            
         
         
            
                  Za Svet
            
            
                  Predsednik
            
         
         
            
                  
                     (1)
                  
                        Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije, UL L 283, 31.10.2003, str. 51.
               
               
                  
                     (2)
                  
                        Na podlagi menjalnega tečaja z dne 2. oktobra 2017 (9,6055 SEK = 1 EUR), glej člen 13(1) Direktive 2003/96/ES in UL C 331, 3.10.2017, str. 3.
               
               
                  
                     (3)
                  
                        Glej zlasti uvodni izjavi 6 in 7.
               
               
                  
                     (4)
                  
                        Na osnovi člena 5 Direktive 2003/96/ES lahko države članice uveljavijo diferencirane davčne stopnje med poslovno in neposlovno uporabo. V skladu s členom 11(4) Direktive 2003/96/ES lahko države članice omejijo področje uporabe znižane stopnje obdavčitve za poslovno uporabo. Na osnovi informacij, ki jih je predložila Švedska, je ta država omejila stopnjo za poslovno uporabo električne energije na predelovalni sektor. Zato se davčna stopnja za neposlovno uporabo uporablja za gospodinjstva in podjetja storitvenega sektorja. Najnižja davčna stopnja v EU za neposlovno uporabo pa je 1 EUR/MWh. 
               
               
                  
                     (5)
                  
                        Vir: Podatki Eurostata o cenah za drugo polovico leta 2016. Številčni podatki se nanašajo na neindustrijsko uporabo gospodinjstev z letno porabo manj kot 1 MWh in gospodinjstev z letno porabo nad 15 MWh. 
               
               
                  
                     (6)
                  
                        Uredba Komisije št. 651/2014/EU o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L 187, 26.6.2014, str. 1–78).
               
               
                  
                     (7)
                  
                        UL L 283, 31.10.2003, str. 51.
               
               
                  
                     (8)
                  
                        UL L 26, 28.1.2012, str. 33.
               
            
      
    ---documentbreak--- 
      
         
               EVROPSKA KOMISIJA
            Bruselj, 1.12.2017
            COM(2017) 724 final
            PRILOGA
            k
            Predlogu Izvedbenega sklepa Sveta
            o dovoljenju Švedski, da v skladu s členom 19 Direktive 2003/96/ES uporabi znižano stopnjo trošarine za električno energijo, porabljeno v gospodinjstvih in podjetjih storitvenega sektorja na nekaterih območjih na severu Švedske
            
               
         
         
            
               PRILOGA
            
            
            
                     
                        Regije
                     
                  
                  
                     
                        Občine
                     
                  
               
                     
                        Norrbottensko okrožje 
                     
                  
                  
                     
                        Vse občine
                     
                  
               
                     
                        Västerbottensko okrožje
                     
                  
                  
                     
                        Vse občine
                     
                  
               
                     
                        Jämtlandsko okrožje
                     
                  
                  
                     
                        Vse občine
                     
                  
               
                     
                        Västernorrlandsko okrožje
                     
                  
                  
                     
                        Sollefteĺ, Ånge, Örnsköldsvik 
                     
                  
               
                     
                        Gävleborško okrožje
                     
                  
                  
                     
                        Ljusdal, 
                     
                  
               
                     
                        Dalarnsko okrožje
                     
                  
                  
                     
                        Malung, Mora, Orsa, Älvdalen
                     
                  
               
                     
                        Värmlandsko okrožje
                     
                  
                  
                     
                        Torsby